Vleis, reis en vrede – Nie vir kinders
Vleis, reis en vrede
Eers was dit beesrug, in dik sappige skywe op die kole, met murgbene daarby. Ja daar was groente ook, maar die ster van die aand was die blink, heilsame murg saam met Namibiese beesvleis. Daar is gelag en gesels, gegroet en afskeid geneem.
Toe was dit skaaprug, in sy geheel, en stadig gebak in roosmaryn en met Swakopmund se eie olyfolie bedruip. Weer was daar groente by, maar die ster van die aand was die bottersag lam uit Namibië se suide. Ons het gekuier, die glasies is geklink en ons het totsiens gesê.
Ons vertrek uit Namibië met ‘n vleisvaarwel en word verwelkom in Suid-Afrika met … ‘n vleisie op die kole. Heerlike skaaptjops en wors, met groente en ‘n nederige broodjie daarby. Maar die anker op die spyskaart is vleis. Goeie, ordentlike, lekker vleis.
Enige reis wat begin met goeie vleis, gaan gepaard met kalmte, rustigheid, gelatenheid. En vrede. ‘n Reis sonder goeie vleis is onseker, onrustig en onoortuigend. So is ek van kleins af geleer. Daar was altyd ‘n kosmandjie in die kar. Op enige reis. En vleis was altyd in oorvloed teenwoordig – in die gedaante van frikkadelle, wors, koue nek of natuurlik biltong. Vleis het vrede en kalmte in ons kar gebring. Ek vermoed dat die Jode destyds nie goeie vleis gehad het toe hulle die uittog uit Egipte aangepak het nie. Die gevolg was dat hulle vir jarre lank murmurerend en rigtingloos in ‘n woestyn rondgedwaal het.
Eintlik is vleis ‘n soort kalmeermiddel vir Namibiërs. ‘n Tipe valium. Vleis bring vrede. Nie vrede soos ‘n witvlag na baklei nie, meer soos tevredenheid. Vrede soos saligheid. Vrede soos bedaar. Wat uiteindelik oorgaan in vrolikheid.
Vleis is ook versoenend. Brandoffers met vleis het ‘n deurslaggewende rol in die Bybel gespeel om skade te herstel, om teleurstelling te oorkom, om ‘n vernielde verhouding te herstel. Verskille word opgeklaar om ‘n braaivleisvuur. Gemoedere kalmeer oor ‘n stukkie biltong. Verdrae word gesmee oor resepte vir wors. Geloftes word afgelê tydens ‘n jag.
Waar daar nie vleis is nie, is daar ‘n gebrek aan vertroue. Eintlik verdagmakery. Selfs verraad.
Ons is vleisfiks. Ons weet nie of ons orals op ons reis vleis gaan kry nie, maar die reis het ten minste met vleis en vrede begin. Daarin berus ons.
Eendag, lank gelede, het my pad gekruis met Sugnét. Ons was studente, verlief en verloof en later ook getroud, en het saam op 'n nuwe pad begin loop - nou reeds vir meer as dertig jaar. Ons is Dorslanders en woon gelukkig saam in Swakopmund. Wel, by tye, as ons nie reis nie.	Beskou all artikels deur oudoring
Author oudoringPosted on Maart 6, 2017 Februarie 15, 2018 Categories Afrikaans, NamibiëTags Brandoffer, Namibië, Reis, Vleis, vrede, Wors
Vorige Previous post: Om te spring
Volgende Next post: Privaatsak 2116
Argief Kies Maand Junie 2018 (1) Mei 2018 (1) April 2018 (1) Maart 2018 (1) Februarie 2018 (1) Oktober 2017 (1) September 2017 (2) Augustus 2017 (7) Julie 2017 (8) Junie 2017 (7) Mei 2017 (8) April 2017 (6) Maart 2017 (7)
Kategorieë Kies Kategorieë Afrikaans China Dorp Filipyne Indonesië Namibië Reis Stap Suid Afrika Travel Wanderlust
Sluit aan by 730 ander intekenaars
Nie vir kinders Powered by WordPress.com.